**Okresný úrad**

1. vykonáva kontrolu vedenia matrík podľa zbierky listín a ukladá opatrenia na odstránenie nedostatkov,
2. vedie zbierku listín a druhopisov matrík,
3. metodicky riadi matričné úrady vo svojom územnom obvode a zabezpečuje odbornú úroveň matrikárov a kontroluje plnenie ich úloh vyplývajúcich z metodických pokynov,
4. zabezpečuje prípravu a vykonanie predpísanej skúšky matrikára a vydáva osvedčenie o jej vykonaní,
5. vydáva súhlas na zápis alebo zmenu zápisu v matrike podľa rozhodnutia úradu alebo súdu cudzieho štátu,
6. konzultuje s matričným úradom v prípade pochybností správnosť dokladov k uzavretiu manželstva predložených cudzincom, upustenie od predloženia dokladov k uzavretiu manželstva s cudzincom a k uzavretiu manželstva prostredníctvom zástupcu,
7. rozhoduje o povolení zmeny mena alebo zmeny priezviska,
8. podáva informácie alebo stanoviská k dokladom cudzieho štátu predloženým matričnému úradu,
9. spolupracuje s matričným úradom pri obnove matričnej knihy,
10. zabezpečuje tlačivá pre matričné knihy a ich úradné zviazanie,
11. osvedčuje výpisy a potvrdenia z matrík určené na použitie v cudzom štáte,
12. osvedčuje verejné listiny vydané orgánmi samosprávy na použitie v cudzine,
13. osvedčuje listiny a podpisy na listinách,
14. vykonáva štátny dozor nad osvedčovaním podpisov a listín obcami,
15. vyhotovuje podklady pre výpočet dotácie na prenesený výkon štátnej správy na úseku matričnej činnosti za všetky matričné úrady v územnej pôsobnosti okresného úradu a zadáva údaje do aplikačného programového vybavenia Financovanie preneseného výkonu štátnej správy,
16. plní oznamovaciu povinnosť o zmene mena alebo priezviska voči štátnym orgánom a obciam v rozsahu uvedenom v osobitných predpisoch;

**Na úseku hlásenia pobytu**

1. vykonáva kontrolu na ohlasovniach pobytu vo svojom územnom obvode a ukladá opatrenia na odstránenie nedostatkov,
2. overuje potvrdenia o pobyte vydané ohlasovňami pobytu vo svojom územnom obvode,
3. predkladá ministerstvu správu o vykonaní kontroly o zistených nedostatkoch a o opatreniach uložených na ich odstránenie za predchádzajúci kalendárny rok do 31. marca.

**Informácie o zmene mena a priezviska**

Zmenu mena a priezviska upravuje zákon NR SR č. 300/1993 Z. z. o mene a priezvisku v znení neskorších predpisov.

Na povolenie zmeny mena alebo zmeny priezviska je príslušný okresný úrad podľa trvalého, prípadne posledného trvalého pobytu štátneho občana Slovenskej republiky na území Slovenskej republiky; ak štátny občan Slovenskej republiky takýto pobyt nemal, na povolenie zmeny mena alebo zmeny priezviska je príslušný Okresný úrad Bratislava. Ak ide o zmenu mena alebo zmenu priezviska maloletého, príslušný je okresný úrad podľa trvalého pobytu zákonného zástupcu, ktorý žiadosť podáva.

Zmenu mena alebo zmenu priezviska možno povoliť, najmä ak ide o meno a priezvisko hanlivé alebo z dôvodov hodných osobitného zreteľa.

Zmena mena sa povolí vždy, ak štátny občan Slovenskej republiky, o ktorého meno ide, je aj štátnym občanom iného štátu a zmenou sa má dosiahnuť meno v tvare, ktorý je v súlade s právnym poriadkom a tradíciou tohto iného štátu.

Zmenu priezviska možno povoliť len na základe spoločnej žiadosti **oboch manželov**, ak ide o zmenu priezviska:

1. **manželov, ktorí majú spoločné priezvisko na iné spoločné priezvisko**; zmena priezviska sa vzťahuje aj na priezvisko spoločných maloletých detí, aj keď **neboli zahrnuté do žiadosti**,
2. **jedného z manželov, ktorí nemajú spoločné priezvisko**, na priezvisko jeho manžela, pričom spoločné priezvisko nadobúdajú aj ich spoločné detí, aj keď **neboli zahrnuté do žiadosti**,
3. **jedného z manželov, ktorí majú spoločné priezvisko**, na priezvisko, ktoré používal pred prijatím spoločného priezviska,
4. **jedného z manželov, ktorý prijal spoločné priezvisko**a ako druhé žiada prijať priezvisko, ktoré používal pred uzavretím manželstva,
5. **jedného z manželov, ktorí si pri uzavretí manželstva ponechali svoje doterajšie priezviská**, a ktorý žiada k svojmu doterajšiemu priezvisku prijať priezvisko spoločných detí, na ktorom sa dohodli pri uzavretí manželstva; **priezvisko spoločných detí je ako prvé v poradí**,
6. **jedného z manželov, ktorý prijal pri uzavretí manželstva súhlasným vyhlásením spoločné priezvisko**a ako druhé v poradí si ponechal svoje doterajšie priezvisko, na **spoločné priezvisko**,
7. **jedného z manželov, ktorý prijal pri uzavretí manželstva súhlasným vyhlásením spoločné priezvisko**a ako druhé v poradí si ponechal svoje doterajšie priezvisko, na **doterajšie priezvisko**,
8. **jedného z manželov, ktorí si pri uzavretí manželstva ponechali svoje doterajšie priezviská, a ktorý žiada k svojmu doterajšiemu priezvisko prijať manželovo priezvisko ako spoločné priezvisko, zmena priezviska sa vzťahuje aj na priezvisko spoločných maloletých detí, aj keď neboli zahrnuté do žiadosti,**
9. **manželov, ktorí si pri uzavretí manželstva ponechali svoje doterajšie priezviská, na iné spoločné priezvisko**, zmena priezviska sa vzťahuje aj na priezvisko spoločných maloletých detí, aj keď neboli zahrnuté do žiadosti.

Fyzickej osobe, u ktorej **prebieha zmena pohlavia**, povolí okresný úrad používať **neutrálne meno a priezvisko**na základe žiadosti a potvrdenia zdravotníckeho zariadenia, v ktorom liečba k zmene pohlavia prebieha.

Žiadosť o zmenu mena alebo zmenu priezviska (dospelého, dieťaťa, rodiny) - upravuje §11 zákona o mene a priezvisku.

(1) Žiadosť o zmenu mena alebo zmenu priezviska musí byť písomná a musí obsahovať:

1. meno, priezvisko, dátum a miesto narodenia a rodné číslo osoby, ktorej sa žiadosť týka, a dátum a miesto uzavretia manželstva, ak osoba je ženatý muž alebo vydatá žena,
2. miesto trvalého pobytu v Slovenskej republike, miesto posledného trvalého pobytu v SR alebo miesto obvyklého pobytu v cudzine osoby, ktorej sa žiadosť týka,
3. meno alebo priezvisko, ktoré si osoba, ktorej sa žiadosť týka, zvolila,
4. meno, priezvisko, dátum a miesto narodenia manžela alebo maloletých, ak sa vzťahuje zmena priezviska aj na tieto osoby,
5. údaj o štátnom občianstve osoby, ktorej sa žiadosť týka,
6. odôvodnenie žiadosti.

(2) K žiadosti o zmenu mena alebo zmenu priezviska je potrebné predložiť originál alebo osvedčenú kópiu týchto dokladov:

1. občiansky preukaz osoby, ktorej sa žiadosť týka, ak ho má mať,
2. iný doklad totožnosti osoby, ktorej sa žiadosť týka,
3. doklad o štátnom občianstve Slovenskej republiky osoby, ktorej sa žiadosť týka, ak ho má mať,
4. verejná listina alebo doklad o štátnom občianstve aj iného štátu, ak ide o zmenu mena alebo priezviska podľa § 6 ods. 2 a 5.

(3) Žiadosť o zmenu mena alebo zmenu priezviska maloletého podávajú jeho rodičia, ak sú jeho zákonnými zástupcami, ako spoločnú žiadosť. Ak ide o maloletého staršieho ako 15 rokov, musia k žiadosti priložiť jeho písomný súhlas s jeho úradne osvedčeným podpisom. Ak o zmenu mena alebo zmenu priezviska maloletého žiada iba jeden z jeho rodičov, k žiadosti priloží aj

1. písomný súhlas druhého rodiča s jeho úradne osvedčeným podpisom alebo právoplatné rozhodnutie súdu nahrádzajúce jeho súhlas, ak súhlas nedal alebo ak sa súhlas nedal získať,
2. právoplatné rozhodnutie súdu o pozbavení alebo obmedzení spôsobilosti na právne úkony druhého rodiča, ak bolo takéto rozhodnutie vydané.

(5) Ak obaja rodičia dieťaťa zomreli, nie sú známi, boli pozbavení spôsobilosti na právne úkony v plnom rozsahu alebo nie sú schopní posúdiť dôsledky zmeny mena alebo zmeny priezviska maloletého, žiadosť o zmenu mena alebo zmenu priezviska maloletého podáva poručník, ktorý bol dieťaťu ustanovený.

(6) Ak žiadosť podáva iná osoba ako tá, ktorej sa žiadosť týka, žiadosť musí obsahovať aj meno, priezvisko a miesto trvalého pobytu žiadateľa a jeho vzťah k osobe, ktorej sa žiadosť týka; splnomocnenec musí predložiť písomné plnomocenstvo s osvedčeným podpisom osoby, ktorej sa žiadosť týka, na konanie vo veci zmeny mena alebo zmeny priezviska.

Za zmenu mena a priezviska sa vyberá  správny poplatok podľa zákona NR SR č. 145/1995 Z. z. o správnych poplatkoch v znení neskorších predpisov.

**Informácie o osvedčovaní listín, podpisov na listinách a o vydávaní apostille**

Okresný úrad Bratislava, odbor všeobecnej vnútornej správy, oddelenie správne, štátneho občianstva a matrík, vykonáva osvedčovanie listín a osvedčovanie podpisu na listinách v súlade so zákonom č. 599/2001 o osvedčovaní listín a podpisov na listinách okresnými úradmi a obcami v znení neskorších predpisov.

Správne poplatky vyberá v zmysle zákona č. 145/1995 Z. z. o správnych poplatkoch v znení neskorších predpisov.

**Apostille**

Okresný úrad Bratislava, podľa článku 6 Dohovoru o zrušení požiadavky vyššieho overenia z 5. októbra 1961 s platnosťou pre Slovenskú republiku od 17. februára 2002 je určený vydávať osvedčenie (apostille) a vykonávať vyššie overenie pre:

**1. matričné doklady** (okrem rozhodnutí o osobnom stave) – t. j. rodný list, sobášny list, úmrtný list, potvrdenie k uzavretiu manželstva v cudzine, vydané na ktoromkoľvek matričnom úrade v Bratislave,

**2. verejné listiny** vydané orgánmi samospráv – t. j. potvrdenie o trvalom pobyte vydané ktoroukoľvek ohlasovňou v Bratislave.

Správne poplatky vyberá v zmysle zákona č. 145/1995 Z. z. o správnych poplatkoch v znení neskorších predpisov.